Јужноафрички гранични рат
Јужноафрички гранични рат, познат и као Намибијски рат за независност, био је у великој мјери асиметрични сукоб који се одвијао у Намибији (тада Југозападна Африка), Замбији и Анголи од 26. августа 1966. до 21. марта 1990. године. Била је то борба између Јужноафричких одбрамбених снага и Народноослободилачке војске Намибије, оружаног крила Југозападноафричке народне организације. Борбе током Јужноафричког граничног рата биле су неке од највећих борби на афричком континенту од завршетка Другог свјетског рата и уско су биле повезане са Анголским грађанским ратом.